Kihnui világítótorony
A Kihnui világítótorony (észtül: Kihnu tuletorn) Észtországban, a Pärnui-öbölben elhelyezkedő Kihnu szigetén található világítótorony. Az Észt Tengerészeti Hivatal (Eesti Veeteede Amet) üzemelteti.

A világítótornyot 1865-ben építették Kihnu déli partján, Nagy-Britanniában előre gyártott elemekből. 

A lámpa működési periódusa 12 másodperc. Ezalatt két 1,5 másodperces villanást biztosít. (1,5 s villanás – 1,5 s szünet – 1,5 s villanás – 7,5 s szünet). Iránytól függően fehér és vörös fényt bocsát ki (262–225° között 323°-os tartományban fehér, 225–262° között 37°-os tartományban vörös fény). A fehér fény láthatósága 20 km (11 tengeri mérföld), a vörös fény láthatósága 13 km (7 tengeri mérföld).

A hengeres, a talapzat felé szélesedő torony öntöttvasból készült. A torony földfelszín feletti magassága 28 m, a lámpa a tengerszint felett 29 m-es magasságban helyezkedik el. A torony tetején lévő lámpaház körül erkélyes rész található. A torony fehér színű, a lámpaház tetejét vörösre festették. A világítótest Fresnel-lencsék mögött helyezkedik el. 

A torony szerkezetileg teljesen megegyezik az ugyancsak Nagy-Britanniában készült vormsi világítótoronnyal.

Források
 A Kihnui világítótorony az Észt Tengerészeti Hivatal honlapján (észtül)
 A Kihnui világítótorony az Észt Világítótorony Egyesület honlapján

Világítótornyok
Észtország építményei